Il-pakkett ta' rkupru tal-UE propost biex tiġi indirizzata r-riċessjoni ekonomika profonda kkawżata mill-Covid 19 għandu l-għan li joħloq futur sostenibbli. Il-kriżi tas-saħħa minħabba l-Covid‐19 u l-konsegwenzi ekonomiċi tagħha huma l-prijorità ewlenija , u l-pakkett ta' rkupru propost tal-KE għandu l-għan li jagħti spinta mill-ġdid lill-ekonomiji, abbażi ta' approċċ aktar ekoloġiku, soċjali u diġitali għal futur aktar sostenibbli. Il-proposta tal-Kummissjoni għal pjan ta' stimolu ekonomiku ta' EUR 750 biljun flimkien ma' proposta riveduta għall-baġit tal-UE għall-2021-2027 hija b'segwitu ta' talbiet mill-PE għal pakkett massiv ta' rkupru u ta' rikostruzzjoni bil-Patt Ekoloġiku fil-qalba tiegħu biex jistimula l-ekonomija u jiġġieled it-tibdil fil-klima . Il-proposta " NextGenerationEU ", ippreżentata lill-MEPs mill-President tal-KE Ursula von der Leyen matul sessjoni plenarja fis-27 ta' Mejju, għandha l-għan li tnaqqas l-impatt tal-pandemija u li tagħmel futur sostenibbli aktar vijabbli. Il-Kummissjoni pproponiet li 25 % tal-baġit tal-UE għall-2021-2027 għandu jintuża għall-azzjoni klimatika . Din b'mod ġenerali ntlaqgħet tajjeb mill-MEPs iżda għad trid tiġi approvata mill-Kunsill u mill-Parlament. Impatt fuq l-emissjonijiet tal-karbonju Matul il-miżuri ta' kwarantina stretti madwar l-Ewropa, it-tniġġis tal-arja naqas minħabba tnaqqis fit-traffiku u f'attivitajiet ekonomiċi oħra. Il-bliet Ewropej il-kbar irreġistraw tnaqqis kbir fil-konċentrazzjoni tad-dijossidu tan-nitroġenu (NO2), xi wħud bin-nofs. L-għeluq tal-uffiċini u tal-industrija u t-tnaqqis kbir fl-ivvjaġġar naqqsu l-emissjonijiet tas-CO2. Fl-ewwel kwart tal-2020 huwa mistenni li jkun hemm tnaqqis fid-domanda għall-elettriku wkoll. Minħabba l-aspettattivi dwar it-tnaqqis fid-domanda għall-elettriku u fl-attività industrijali, il-prezz għall-kwoti tas- Sistema tal-UE għan-Negozjar ta' Emissjonijiet (EU ETS) naqas b'40 % bejn nofs Frar u nofs Marzu 2020. Il-liġi dwar il-Klima tal-UE Fit-28 ta' Novembru 2019, il-Parlament Ewropew iddikjara emerġenza klimatika u talab li l-leġiżlazzjoni kollha rilevanti tal-UE tkun konformi mal-għan li t-tisħin globali jinżamm taħt il-1.5 °C. Il-Kummissjoni spjegat il-ftehim ekoloġiku f'Diċembru, u f'Marzu segwietu bi proposta għal Liġi dwar il-Klima tal-UE biex l-UE ssir newtrali mil-lat ta' klima sal-2050 . F'Jannar, il-Parlament appella għal miri ta' tnaqqis tal-emissjonijiet aktar ambizzjużi minn dawk proposti mill-Kummissjoni biex tiżgura li l-UE tkun tista' tilħaq l-għan tagħha. F' laqgħa tal-Kumitat għall-Ambjent tal-Parlament , fil-15 ta' April, il-Viċi President Eżekuttiv tal-Kummissjoni, Frans Timmermans, qal li l-kalendarju għal-Liġi dwar il-Klima tal-UE baqa' l-istess u wiegħed li titressaq proposta ta' mira ta' tnaqqis riveduta għall-2030. Il-Parlament huwa mistenni li jiddeċiedi l-pożizzjoni tiegħu dwar il-Liġi dwar il-Klima f'Ottubru. Il-Liġi dwar il-Klima trid tiġi approvata mill-Parlament Ewropew u mill-Kunsill tal-Ministri qabel ma tkun tista' tidħol fis-seħħ. Il-Parlament irid li l-UE tadotta dawn il-miri minn ħafna qabel il-konferenza tan-NU COP26 dwar it-Tibdil fil-Klima, li ġiet posposta għall-2021 minħabba l-pandemija. Il-Patt Ekoloġiku, imniedi f'Novembru 2019, għandu l-għan li jagħmel l-ekonomija tal-UE sostenibbli. Dan ikopri firxa wiesgħa ta' oqsma: mill-klima, l-agrikoltura u l-mobilità sal-protezzjoni tal-bijodiversità u t-tniġġis żero. Fost il-proposti konkreti li diġà tressqu mill-Kummissjoni hemm: Pjan ta' Investiment għall-Patt Ekoloġiku Ewropew Pjan ta' Azzjoni għall-Ekonomija Ċirkolari Strateġija tal-UE għall-Bijodiversità sal-2030 Strateġija "mill-Għalqa sal-Platt" Il-Mekkaniżmu ta' Tranżizzjoni Ġusta Skopri x'miżuri ħadet l-UE biex tiġġieled kontra l-pandemija u ċċekkja d-dati u l-oqsma ta' azzjoni kollha tar-rispons ikkoordinat tal-UE . Aktar informazzjoni ENVI PR (29 ta' Mejju 2020): Il-liġi dwar il-klima, l-iskarsezza tal-mediċini u l-istrateġija "mill-Għalqa sal-Platt" Stqarrija għall-istampa tal-Kumitat ENVI (21 ta' April 2020) EPRS: Il-Liġi Ewropea dwar il-Klima EPRS: L-impatt tal-kriżi tal-coronavirus fuq l-azzjoni klimatika u fuq il-Patt Ekoloġiku Ewropew EP IPOL: Valutazzjoni kritika tal-isfidi tat-tkabbir, dawk finanzjarji u regolatorji tal-Patt Ekoloġiku Mistoqsijiet u tweġibiet: Il-liġi Ewropea dwar il-Klima u l-Patt dwar il-Klima Konsultazzjoni online dwar l-Adattament għat-Tibdil fil-Klima – Strateġija tal-UE (skadenza: 20 ta' Awwissu 2020) il-Patt Ekoloġiku tal-UE fit-Tren Leġiżlattiv Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF